Lufuno o ile a tsoša sekgotse le Sefularo. O be a fela a etela ka lapeng la gagwe a mmotša tšohle tše Mmagauta le Tselapedi ba bego ba di dira le tšeo ba nago le tšona. A mmotša le go re ba rekile ntlo Ntšwelemotse. Sefularo a tseba le go re Mmagauta o reketšwe koloi ye a sepelago ka yona. Lufuno a mo iša le lekeišeneng a mmontšha ntlo ya Mmagauta. E be e le botse kudu, e ageleditšwe ka legora la ditena tše dibotse le ditšhipi tše ditšhwaana tša go kgabiša. Ka seratswaneng go be go bjetšwe matšoba a mabotse le mehlare ye mebotse ya meriti. Lehufa la tuka ka gare ga Sefularo. Ge a gopola ntlo ya gagwe polaseng, a hwetša e swana le seolo se sesehla sa go se goge mahlo a motho. A ikwa e le lešilo ka go lesa ngwanenyana a mo tšeela monna le dithoto tša gagwe.